 

**בבית הדין הצבאי לערעורים**

בפני:

**אלופה אורלי מרקמן** **–** נשיאה

בעניין:

**עמרי קלישר –** המבקש

בקשה למתן היתר כללי לעיון בתיקים. הבקשה נדחתה.

**ה ח ל ט ה**

1. לפניי בקשתו של העיתונאי, מר עמרי קלישר, להיתר עיון כללי בתיקים המתנהלים בבתי הדין הצבאיים.
2. לפני מספר חודשים, בתום הליך אפיון והטמעה, עברו בתי הדין הצבאיים להשתמש במערכת מתוקשבת ייעודית לניהול המידע, בתווך "האזרחי". שמה של המערכת הוא "אבני צדק", והיא מבוססת על מערכת "נט המשפט".
3. מערכת "אבני צדק", המבוססת כאמור על "נט המשפט", נועדה, בין היתר, לסייע בייעול ממשקי העבודה עם בעלי הדין המייצגים, ככל שהם בעלי גישה למערכת "נט המשפט".
4. אשר לעיון בתיקים של מי שאינם בעלי דין - סעיף 326 לחוק השיפוט הצבאי, תשט"ו – 1955, קובע כי "לשם שמירה על סודיותן של ידיעות הקשורות בביטחון המדינה, רשאי נשיא בית הדין הצבאי לערעורים להורות, דרך כלל או למקרה מסוים, כי לא יפורסם ולא יוצא מבית דין צבאי פרוטוקול של דיון, הכרעת דין או גזר דין, לרבות עותקים מהם, אף אם הדיון נערך כולו או מקצתו בפומבי. הוראה לפי סעיף זה לא תחול על בעלי הדין ועל סנגורו של נאשם בכל הליך משפטי הנוגע לאותו דיון; העובר על הוראות סעיף זה, דינו - מאסר ששה חודשים". בהמשך לכך, עוברים הפרוטוקולים ופסקי הדין, מימים ימימה, הליך של התממה (בלמו"ס), ככל שנדרש, בטרם יותרו לפרסום.
5. מבדיקה מול גורמי התקשוב ביחס לבקשה לקבל היתר עיון כללי בתיקים, עלה, כי בשלב זה, היתר כאמור יאפשר צפייה בתיק כולו, באופן שאינו מתיישב עם סעיף 326 לחוק השיפוט הצבאי הנ"ל וההנחיות של ביטחון המידע. אין בנמצא, **עדיין**, פתרון טכנולוגי, שיאפשר לבעלי היתר כללי עיון במסמכים שעברו בלמו"ס, בלבד.
6. אשר על כן, ככלל, עיתונאי המבקש לעיין בפרוטוקול דיון בתיק מסוים, פונה בנפרד, באמצעות דובר צה"ל, והפרוטוקול המבולמ"ס מועבר אליו מלשכת הח"מ, באמצעות דובר צה"ל.
7. כאשר מדובר בבקשה רחבת היקף ביחס לתיקים שונים, שנדונו במועדים שונים, מטבע הדברים, אורכת הבדיקה פרק זמן ממושך יותר ומכאן גם הצורך בהפניית הבקשה אל בית הדין המחוזי הספציפי שבו נוהל התיק. במקרים אלה, המסלול המתאים הוא, אפוא, בקשה לעיון בתיקי בתי הדין המוגשת אל נשיא בית הדין המחוזי הרלוונטי.
8. מכיוון שבפנייתך הנוכחית כללת מספר רב של תיקים שנדונו במועדים שונים בעבר, בבתי דין שונים, ומשביקשת לעיין בכלל הפרוטוקולים הקיימים בכל תיק, כדי לקיים בדיקה מסודרת ומקיפה, ולוודא כי אין בתיקים אלה דיונים בדלתיים סגורות או איסור פרסום, מעבר למגבלות הבלמו"ס - הופנו בקשותיך ביחס לכל תיק לנשיא בית הדין המחוזי הרלוונטי.
9. בראי האמור, יועבר המענה לבקשות לעיון בתיקים באמצעות המזכירויות הרלוונטיות, בימים הקרובים.

ניתנה בלשכה, היום, ו' באב התשפ"ה, 31 ביולי 2025, ותועבר למבקש על-ידי המזכירות.

\_\_\_\_\_\_\_\_\_\_\_\_\_\_\_\_\_

**אלופה אורלי מרקמן**

 **נשיאת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**